title: Decizia Biroului Parlamentului European din 15 septembrie 2014 de modificare a Normelor de aplicare a Statutului deputaților în Parlamentul European

text:
               30.9.2014

               RO

               Jurnalul Oficial al Uniunii Europene

               C 340/3

         DECIZIA BIROULUI PARLAMENTULUI EUROPEAN
   din 15 septembrie 2014
   de modificare a Normelor de aplicare a Statutului deputaților în Parlamentul European
   2014/C 340/04
   BIROUL PARLAMENTULUI EUROPEAN,
   având în vedere Tratatul privind funcționarea Uniunii Europene, în special articolul 223 alineatul (2),
   având în vedere Statutul deputaților în Parlamentul European (1) („statutul”),
   având în vedere articolele 10 și 25 din Regulamentul de procedură al Parlamentului European,
   întrucât:

               (1)

               Unii deputați în Parlamentul European primesc în continuare salariu, indemnizație provizorie și pensie în conformitate cu sistemele lor naționale, deoarece au optat pentru opțiunea prevăzută la articolul 25 din statut în 2009. Astfel de decizii sunt „definitive și irevocabile”, în conformitate cu articolul 26 alineatul (2) din statut și sunt valabile „pe întreaga perioadă în care sunt deputați în Parlamentul European”, în conformitate cu articolul 25 alineatul (1) din statut.

               (2)

               În conformitate cu articolul 81 alineatul (4) din Normele de aplicare a Statutului deputaților în Parlamentul European (2) („Normele de aplicare”), acești deputați au în continuare dreptul la rambursarea cheltuielilor medicale de către Parlament, cu condiția să beneficieze de o pensie în cadrul sistemului național și să nu dispună de o asigurare principală de sănătate.

               (3)

               Aplicarea articolului 81 alineatul (4) din Normele de aplicare s-a dovedit insuficientă pentru a acoperi toate situațiile în care un deputat are dreptul să solicite rambursarea cheltuielilor medicale din partea Parlamentului.

               (4)

               Dacă, pe durata mandatului său, un deputat suferă de o boală gravă recunoscută care îl împiedică să își termine mandatul, Parlamentul ar trebui, sub rezerva îndeplinirii condițiilor prevăzute, să ia măsurile necesare pentru ca tratamentul să poată continua atât timp cât este necesar din punct de vedere medical.

               (5)

               În special, rambursarea cheltuielilor medicale ar trebui limitată la cazurile în care boala gravă a fost cauzată de un eveniment care a survenit în timpul mandatului și l-a împiedicat pe deputat să își exercite ultima parte a mandatului, boala a fost recunoscută de Parlament ca fiind o boală gravă în timpul mandatului și tratamentul medical a fost început în timpul mandatului deputatului.

               (6)

               În plus, dacă cheltuielile medicale sunt acoperite parțial la nivel național, contribuția Parlamentului la asemenea cheltuieli ar trebui să fie doar complementară,

         ADOPTĂ PREZENTA DECIZIE:
   Articolul 1
   La articolul 81 din Normele de aplicare se adaugă următorul alineat:

      „(5)   Foștii deputați care primesc o pensie în cadrul regimului național, în temeiul articolului 25 sau al articolului 29 din statut, și care suferă de o boală gravă recunoscută au dreptul la rambursarea cheltuielilor medicale legate de continuarea unui tratament aflat în curs, în condițiile prevăzute de prezentele norme de aplicare, în cazul în care:

                  (a)

                  boala gravă a fost cauzată de un eveniment care a survenit în timpul mandatului și l-a împiedicat pe deputatul în cauză să își exercite ultima parte a mandatului;

                  (b)

                  boala a fost recunoscută de Parlament ca fiind o boală gravă în timpul mandatului deputatului; și

                  (c)

                  tratamentul medical a fost început în timpul mandatului deputatului.

            Dacă fostul deputat beneficiază de o asigurare principală, acest drept se aplică doar în mod complementar, adică numai în cazul acelor costuri care nu sunt acoperite de asigurarea principală.”

   Articolul 2
   (1)   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   (2)   Se aplică de la 1 iulie 2014.

      (1)  Decizia 2005/684/CE, Euratom a Parlamentului European din 28 septembrie 2005 de adoptare a Statutului deputaților în Parlamentul European (JO L 262, 7.10.2005, p. 1).

      (2)  Decizia Biroului Parlamentului European din 19 mai și 9 iulie 2008 privind normele de aplicare a Statutului deputaților în Parlamentul European (JO C 159, 13.7.2009, p. 1).


title: Decizia Comisiei din 21 decembrie 1984 privind lista substanțelor chimice notificate conform Directivei 67/548/CEE a Consiliului privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase

text:
               13/Volumul 07

               RO

               Jurnalul Ofícial al Uniunii Europene

               7

         31985D0071

               L 030/33

               JURNALUL OFÍCIAL AL UNIUNII EUROPENE

      DECIZIA COMISIEI

   din 21 decembrie 1984
   privind lista substanțelor chimice notificate conform Directivei 67/548/CEE a Consiliului privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase
   (85/71/CEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (1), astfel Cuma fost modificată ultima dată prin Directiva 79/831/CEE (2) și, în special, articolul 13 al acesteia,
   întrucât articolul 13 alineatul (2) din Directiva 67/548/CEE a Consiliului prevede că, în conformitate cu directiva respectivă, Comisia menține o listă cu substanțele notificate;
   întrucât articolul 13 alineatul (3) din Directiva 67/548/CEE a Consiliului prevede că forma listei și informațiile pe care le conține trebuie să fie decise în baza procedurii stabilite la articolul 21;
   întrucât lista trebuie publicată în conformitate cu obiectivele Directivei 67/548/CEE, și anume protecția omului și a mediului împotriva riscurilor care ar putea apărea ca urmare a introducerii de substanțe noi pe piață;
   întrucât măsurile prevăzute în prezenta decizie sunt în conformitate cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului cu substanțe și preparate periculoase,
   DECIDE:
   Articolul 1
   Lista substanțelor chimice care urmează să fie menținută de Comisie în conformitate cu articolul 13 alineatul (2) din Directiva 67/548/CEE, denumită în continuare „lista”, este elaborată în conformitate cu deciziile prevăzute în anexă.
   Articolul 2
   Lista acestor substanțe chimice, notificată în temeiul articolului 6 din Directiva 67/548/CEE înainte de data de 1 iulie a anului publicării Inventarului Einecs, este publicată în Jurnalul Oficial al Comunităților Europene până la data de 31 decembrie a aceluiași an. Suplimentele la această listă sunt publicate în Jurnalul Oficial al Comunităților Europene până la data de 31 decembrie a fiecărui an, acoperind perioada de la 1 iulie a anului anterior la 30 iunie a anului publicării.

      Adoptată la Bruxelles, 21 decembrie 1984.

            Pentru Comisie

         Karl-Heinz NARJES

            Membru al Comisiei

      (1)  JO L 196, 16.8.1967, p. 1.

      (2)  JO L 259, 15.10.1979, p. 10.
   ANEXĂ
   Procedură pentru elaborarea listei
   1.   Lista este elaborată și menținută de Comisie pe baza informațiilor furnizate acesteia de autoritățile competente ale statelor membre în conformitate cu articolul 9 din directiva menționată.
   2.   Lista conține următoarele informații referitoare la fiecare substanță inclusă:

               —

               numărul notificării;

               —

               identitatea substanței.

         De asemenea, pentru fiecare substanță periculoasă, lista include clasificarea acesteia în conformitate cu articolul 4 din directiva menționată, după înregistrarea în anexa I, împreună cu numărul CEE.
   3.   Sub rezerva dispozițiilor alineatului (4), identitatea substanței este înregistrată sub:

               —

               denumirea sau denumirile comerciale;

               —

               denumirea chimică din Nomenclatorul IUPAC.

         4.   La solicitarea autorităților competente ale unui stat membru, în conformitate cu articolul 11 din directiva menționată, identitatea unei substanțe poate fi înregistrată doar sub denumirea sau denumirile comerciale furnizate de notificator în conformitate cu articolul 6 alineatul (1) din directivă.
   În cazul unei substanțe periculoase, identitatea substanței poate fi înregistrată astfel până la momentul în care substanța este inclusă în anexa I la directivă. După includerea acesteia în anexa I, denumirile conținute vor fi incluse pe listă.
   În cazul unei substanțe care nu este clasificată ca fiind periculoasă, identitatea substanței poate fi înregistrată astfel pentru o perioadă de maximum trei ani de la prima includere pe listă. Cu toate acestea, pentru a respecta articolul 7 alineatul (3) din directiva menționată, când autoritățile competente respective consideră că denumirea chimică din Nomenclatorul IUPAC conține în sine informații privind exploatarea comercială sau fabricarea acesteia, substanța este înregistrată numai sub denumirea sau denumirile comerciale atâta timp cât autoritățile competente consideră acest lucru necesar.


title: Decizia (PESC) 2017/348 a Consiliului din 27 februarie 2017 privind prelungirea mandatului Reprezentantului Special al Uniunii Europene în Kosovo (Această denumire nu aduce atingere pozițiilor privind statutul și este conformă cu RCSONU 1244(1999) și cu Avizul CIJ privind Declarația de independență a Kosovo. )

text:
                  28.2.2017

                  RO

                  Jurnalul Oficial al Uniunii Europene

                  L 50/75

            DECIZIA (PESC) 2017/348 A CONSILIULUI
      din 27 februarie 2017
      privind prelungirea mandatului Reprezentantului Special al Uniunii Europene în Kosovo (*1)

      CONSILIUL UNIUNII EUROPENE,
      având în vedere Tratatul privind Uniunea Europeană, în special articolul 33 și articolul 31 alineatul (2),
      având în vedere propunerea Înaltului Reprezentant al Uniunii pentru afaceri externe și politica de securitate,
      întrucât:

                  (1)

                  La 4 august 2016, Consiliul a adoptat Decizia (PESC) 2016/1338 de modificare a Deciziei (PESC) 2015/2052 de prelungire a mandatului Reprezentantului Special al Uniunii Europene în Kosovo (1) și de numire a dnei Natalia APOSTOLOVA în calitatea de Reprezentant Special al Uniunii Europene (RSUE) în Kosovo. Mandatul RSUE urmează să expire la 28 februarie 2017.

                  (2)

                  Mandatul RSUE ar trebui să fie prelungit pentru o perioadă suplimentară de 16 luni.

                  (3)

                  RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

            ADOPTĂ PREZENTA DECIZIE:
      Articolul 1
      Reprezentantul Special al Uniunii Europene
      Mandatul dnei Natalia APOSTOLOVA în calitatea de RSUE se prelungește până la 30 iunie 2018. Consiliul poate decide ca mandatul RSUE să se încheie mai devreme, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
      Articolul 2
      Obiective de politică
      Mandatul RSUE se bazează pe obiectivele politicii Uniunii în Kosovo. Acestea includ asumarea unui rol central în promovarea unui Kosovo stabil, viabil, pașnic, democratic și multietnic; consolidarea stabilității în regiune și contribuția la cooperarea regională și la relații de bună vecinătate în Balcanii de Vest; promovarea unui Kosovo care se angajează să respecte supremația legii, protecția minorităților și a patrimoniului cultural și religios; sprijinirea perspectivei europene a Kosovo și apropierii către Uniune în concordanță cu perspectiva regiunii și în conformitate cu Acordul de stabilizare și de asociere între Uniunea Europeană și Comunitatea Europeană a Energiei Atomice, pe de o parte, și Kosovo, pe de altă parte (2) (denumit în continuare „Acordul de stabilizare și de asociere”) și cu Decizia (UE) 2015/1988 a Consiliului (3) și în concordanță cu concluziile relevante ale Consiliului.
      Articolul 3
      Mandat
      În vederea realizării obiectivelor de politică, mandatul RSUE constă în:

                  (a)

                  oferirea, de către Uniune, de consiliere și susținere în procesul politic;

                  (b)

                  promovarea coordonării politice globale a Uniunii în Kosovo;

                  (c)

                  consolidarea prezenței Uniunii în Kosovo și asigurarea coerenței și a eficienței acesteia;

                  (d)

                  asigurarea de orientări de politică locală șefului Misiunii Uniunii Europene de sprijinire a supremației legii în Kosovo (EULEX KOSOVO), inclusiv cu privire la aspectele politice ale chestiunilor legate de responsabilitățile executive;

                  (e)

                  asigurarea consecvenței și a coerenței acțiunilor Uniunii în Kosovo, inclusiv în ceea ce privește orientarea pe plan local a tranziției EULEX pentru un eventual transfer al activității către RSUE/Biroul UE și/sau autoritățile locale, după caz;

                  (f)

                  sprijinirea perspectivei europene a Kosovo și apropierii către Uniune în concordanță cu perspectiva regiunii și în conformitate cu Acordul de stabilizare și de asociere și cu Decizia (UE) 2015/1988 și în concordanță cu concluziile relevante ale Consiliului, prin intermediul comunicării publice orientate și prin inițiative desfășurate de Uniune în scopul asigurării unei înțelegeri și unui sprijin mai ample din partea publicului din Kosovo cu privire la chestiuni legate de Uniune, inclusiv cu privire la acțiunile EULEX;

                  (g)

                  monitorizarea, sprijinirea și facilitarea progreselor privind prioritățile politice, economice și europene, prin toate mijloacele și instrumentele aflate la dispoziția RSUE și cu sprijinul Biroului UE în Kosovo, în acord cu competențele și responsabilitățile instituționale respective, și sprijinirea punerii în aplicare a Acordului de stabilizare și de asociere, inclusiv prin agenda de reformă europeană;

                  (h)

                  contribuirea la dezvoltarea și consolidarea respectării drepturilor omului și a libertăților fundamentale în Kosovo, inclusiv în privința femeilor și a copiilor, precum și a protecției minorităților, în conformitate cu politica Uniunii privind drepturile omului și cu orientările Uniunii privind drepturile omului;

                  (i)

                  sprijinirea implementării dialogului între Belgrad și Pristina facilitat de Uniune;

                  (j)

                  sprijinirea mandatului secțiunilor specializate și al Parchetului specializat, după caz, inclusiv prin intermediul comunicării și al inițiativelor de informare.

            Articolul 4
      Executarea mandatului
      (1)   RSUE răspunde de executarea mandatului, acționând sub autoritatea ÎR.
      (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
      (3)   RSUE acționează în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
      Articolul 5
      Finanțare
      (1)   Valoarea de referință financiară destinată acoperirii cheltuielilor legate de mandatul RSUE pentru perioada 1 martie 2017-30 iunie 2018 este de 3 615 000 EUR.
      (2)   Cheltuielile sunt gestionate în conformitate cu procedurile și normele aplicabile bugetului general al Uniunii. Participarea persoanelor fizice și juridice la atribuirea unor contracte de achiziții de către RSUE este deschisă fără restricții. De asemenea, bunurilor achiziționate de către RSUE nu li se aplică nicio regulă de origine.
      (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
      Articolul 6
      Constituirea și componența echipei
      (1)   Pentru a îl asista pe RSUE la executarea mandatului RSUE și pentru a contribui la coerența, vizibilitatea și eficacitatea acțiunii globale a Uniunii în Kosovo, se atribuie RSUE un personal propriu. În limitele mandatului RSUE și ale mijloacelor financiare aferente puse la dispoziție, RSUE răspunde de constituirea unei echipe. Echipa include experți în chestiuni politice specifice, conform mandatului. RSUE informează cu promptitudine Consiliul și Comisia cu privire la componența echipei.
      (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat respectiv este asigurată de statul membru care i-a detașat, de instituția Uniunii care i-a detașat ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie afectați să lucreze cu RSUE. Membrii personalului contractual internațional trebuie să fie resortisanți ai unui stat membru.
      (3)   Toți membrii personalului detașat rămân sub autoritatea administrativă a statului membru care i-a detașat, a instituției Uniunii care i-a detașat ori a SEAE, după caz, își duc la îndeplinire sarcinile și acționează în interesul mandatului RSUE.
      Articolul 7
      Privilegiile și imunitățile RSUE și ale personalului RSUE
      Privilegiile, imunitățile și alte garanții necesare îndeplinirii și bunei desfășurări a misiunii RSUE și a membrilor personalului RSUE se stabilesc de comun acord cu părțile-gazdă, după caz. Statele membre și SEAE oferă tot sprijinul necesar în acest scop.
      Articolul 8
      Securitatea informațiilor UE clasificate
      (1)   RSUE și membrii echipei RSUE respectă principiile și standardele minime de securitate stabilite prin Decizia 2013/488/UE a Consiliului (4).
      (2)   ÎR este autorizat să comunice NATO/KFOR informații și documente UE clasificate până la nivelul „CONFIDENTIEL UE/EU CONFIDENTIAL” elaborate în scopurile acțiunii, în conformitate cu normele de securitate pentru protecția informațiilor UE clasificate.
      (3)   ÎR este autorizat să comunice Organizației Națiunilor Unite (ONU) și Organizației pentru Securitate și Cooperare în Europa (OSCE), în conformitate cu necesitățile operaționale ale RSUE, informații și documente UE clasificate până la nivelul „RESTREINT UE/EU RESTRICTED” care sunt elaborate în scopurile acțiunii, în conformitate cu normele de securitate pentru protecția informațiilor UE clasificate. În acest scop, vor fi adoptate dispoziții la nivel local.
      (4)   ÎR este autorizat să comunice părților terțe asociate la prezenta decizie documente UE neclasificate legate de deliberările Consiliului referitoare la acțiune și care fac obiectul obligației de secret profesional în conformitate cu articolul 6 alineatul (1) din Regulamentul de procedură al Consiliului.
      Articolul 9
      Accesul la informații și asistența logistică
      (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
      (2)   Delegația Uniunii și/sau statele membre, după caz, furnizează asistență logistică în regiune.
      Articolul 10
      Securitate
      În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu condițiile de securitate din zona pentru care este responsabil, pentru a asigura securitatea întregului personal aflat sub directa autoritate a RSUE, în special prin:

                  (a)

                  elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizatorice și procedurale specifice, destinate gestionării deplasării personalului în condiții de siguranță către zona pentru care este responsabil și în interiorul acesteia și gestionării incidentelor de securitate, precum și a unui plan de urgență și de evacuare;

                  (b)

                  asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei pentru care este responsabil;

                  (c)

                  asigurarea faptului că toți membrii echipei RSUE care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona pentru care este responsabil sau imediat după sosire, la cursuri adecvate de instruire în domeniul securității, pe baza clasificărilor de risc atribuite zonei respective de către SEAE;

                  (d)

                  asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea unor rapoarte scrise către Consiliu, ÎR și Comisie, cu privire la punerea în aplicare a acestora și la alte aspecte legate de securitate, în cadrul raportului intermediar și al raportului de executare a mandatului.

            Articolul 11
      Raportare
      RSUE transmite periodic rapoarte verbale și scrise către ÎR. RSUE prezintă rapoarte periodice către COPS. De asemenea, RSUE prezintă rapoarte grupurilor de lucru ale Consiliului, după cum este necesar. Rapoartele periodice sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
      Articolul 12
      Coordonare
      (1)   RSUE contribuie la unitatea, coerența și eficacitatea acțiunii Uniunii și la asigurarea faptului că toate instrumentele Uniunii și toate acțiunile statelor membre sunt angajate într-un mod consecvent pentru a atinge obiectivele de politică ale Uniunii. Activitățile RSUE se coordonează cu cele ale Comisiei, precum și cu cele ale altor RSUE activi în regiune, dacă este cazul. RSUE informează periodic misiunile statelor membre și delegațiile Uniunii.
      (2)   Pe teren, se menține o strânsă legătură cu șefii misiunilor statelor membre și cu șefii delegațiilor Uniunii în regiune. Aceștia depun toate eforturile pentru a asista RSUE în executarea mandatului. RSUE oferă îndrumare politică la nivel local șefului EULEX KOSOVO, inclusiv pentru aspectele politice ale chestiunilor legate de responsabilitățile executive. RSUE și comandantul operației civile se consultă reciproc, în funcție de necesități.
      (3)   RSUE asigură, de asemenea, legătura cu organismele locale relevante și cu alți actori internaționali și regionali de pe teren.
      (4)   RSUE, împreună cu alți actori ai Uniunii prezenți pe teren, asigură difuzarea informațiilor și schimbul de informații între actorii Uniunii din teatrul de operații, în vederea atingerii unui grad înalt de conștientizare și evaluare comună a situației.
      Articolul 13
      Asistență în cazul sesizărilor
      RSUE și personalul RSUE oferă asistență pentru furnizarea elementelor de răspuns la orice sesizări sau alte obligații care decurg din mandatele precedenților RSUE în Kosovo și oferă, în acest sens, asistență administrativă și acces la dosarele relevante.
      Articolul 14
      Revizuire
      Punerea în aplicare a prezentei decizii și coerența acesteia cu alte contribuții ale Uniunii în regiune sunt revizuite în mod periodic. RSUE prezintă Consiliului, ÎR și Comisiei un raport intermediar până la 30 septembrie 2017 și un raport cuprinzător privind executarea mandatului până la 31 martie 2018.
      Articolul 15
      Intrarea în vigoare
      Prezenta decizie intră în vigoare la data adoptării.

         Adoptat la Bruxelles, 27 februarie 2017.

               Pentru Consiliu

               Președintele

            K. MIZZI

         (*1)  Această denumire nu aduce atingere pozițiilor privind statutul și este conformă cu RCSONU 1244(1999) și cu Avizul CIJ privind Declarația de independență a Kosovo.

         (1)  JO L 212, 5.8.2016, p. 109.

         (2)  JO L 71, 16.3.2016, p. 3.

         (3)  Decizia (UE) 2015/1988 a Consiliului din 22 octombrie 2015 privind semnarea, în numele Uniunii, a Acordului de stabilizare și de asociere dintre Uniunea Europeană și Comunitatea Europeană a Energiei Atomice, pe de o parte, și Kosovo, pe de altă parte (JO L 290, 6.11.2015, p. 4).

         (4)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).


title: Decizia (UE) 2016/374 a Consiliului din 14 martie 2016 de modificare a Deciziei nr. 529/2013/UE a Parlamentului European și a Consiliului în vederea includerii nivelurilor de referință pentru gestionarea pădurilor, a valorilor minime pentru definirea pădurii și a anului de referință în ceea ce privește emisiile pentru Republica Croația

text:
               16.3.2016

               RO

               Jurnalul Oficial al Uniunii Europene

               L 70/20

         DECIZIA (UE) 2016/374 A CONSILIULUI
   din 14 martie 2016
   de modificare a Deciziei nr. 529/2013/UE a Parlamentului European și a Consiliului în vederea includerii nivelurilor de referință pentru gestionarea pădurilor, a valorilor minime pentru definirea pădurii și a anului de referință în ceea ce privește emisiile pentru Republica Croația
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Actul de aderare a Republicii Croația, în special articolul 50,
   având în vedere propunerea Comisiei Europene,
   întrucât:

               (1)

               În temeiul articolului 50 din Actul de aderare a Croației, în cazul în care unele acte ale instituțiilor, adoptate înainte de data aderării, necesită adaptări ca urmare a aderării și în cazul în care adaptările necesare nu sunt prevăzute în actul de aderare sau în anexele la acesta, Consiliul, hotărând cu majoritate calificată la propunerea Comisiei, adoptă în acest scop actele necesare, dacă actul originar nu a fost adoptat de Comisie.

               (2)

               Decizia nr. 529/2013/UE a Parlamentului European și a Consiliului (1) stabilește nivelurile de referință ale statelor membre pentru gestionarea pădurilor, valorile minime pentru definirea pădurii și anul sau perioada de referință în ceea ce privește emisiile în anexele II, V și, respectiv, VI.

               (3)

               În urma aderării Republicii Croația la Uniunea Europeană la 1 iulie 2013, nivelurile de referință, valorile pentru definirea pădurii și anul de referință specifice pentru Croația ar trebui să fie, de asemenea, incluse în anexele II, V și VI la Decizia nr. 529/2013/UE.

               (4)

               Prin urmare, Decizia nr. 529/2013/UE ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia nr. 529/2013/UE se modifică după cum urmează:

               1.

               În anexa II, se introduce următorul text după mențiunea referitoare la Bulgaria:

                           „Croația

                           – 6 289 ”.

               2.

               În anexa V, se introduce următorul text pentru suprafață (ha), proiecția coroanelor copacilor (%) și, respectiv, înălțimea copacilor (m), după mențiunea referitoare la Bulgaria:

                           „Croația

                           0,1

                           10

                           2”.

               3.

               În anexa VI, se introduce următorul text după mențiunea referitoare la Bulgaria:

                           „Croația

                           1990”.

         Articolul 2
   Prezenta decizie se adresează statelor membre.

      Adoptată la Bruxelles, 14 martie 2016.

            Pentru Consiliu

            Președintele

         M.H.P. VAN DAM

      (1)  Decizia nr. 529/2013/UE a Parlamentului European și a Consiliului din 21 mai 2013 privind normele de contabilizare și planurile de acțiune referitoare la emisiile și absorbțiile de gaze cu efect de seră care rezultă din activități legate de exploatarea terenurilor, schimbarea destinației terenurilor și silvicultură (JO L 165, 18.6.2013, p. 80).


title: 2012/214/UE: Decizia Consiliului din 24 aprilie 2012 de numire a unui supleant german în cadrul Comitetului Regiunilor

text:
               26.4.2012

               RO

               Jurnalul Oficial al Uniunii Europene

               L 114/17

         DECIZIA CONSILIULUI
   din 24 aprilie 2012
   de numire a unui supleant german în cadrul Comitetului Regiunilor
   (2012/214/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului german,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un post de supleant în cadrul Comitetului Regiunilor a devenit vacant ca urmare a încheierii mandatului domnului Heino VAHLDIECK,

         ADOPTĂ PREZENTA DECIZIE:
   Articolul 1
   Se numește în calitate de supleant în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               —

               domnul Heiko HECHT, Mitglied des Europa-ausschusses der Hamburgischen Bürgerschaft.

         Articolul 2
   Prezenta decizie intră în vigoare la data adoptării.

      Adoptată la Luxemburg, 24 aprilie 2012.

            Pentru Consiliu

            Președintele

         N. WAMMEN

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: 2013/60/UE: Decizia Consiliului din 22 ianuarie 2013 de numire a doi supleanți austrieci în cadrul Comitetului Regiunilor

text:
               25.1.2013

               RO

               Jurnalul Oficial al Uniunii Europene

               L 22/22

         DECIZIA CONSILIULUI
   din 22 ianuarie 2013
   de numire a doi supleanți austrieci în cadrul Comitetului Regiunilor
   (2013/60/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului austriac,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Decizia 2009/1014/UE (1) și Decizia 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Două locuri de supleant în cadrul Comitetului Regiunilor au devenit vacante ca urmare a încheierii mandatelor domnului Achill RUMPOLD și al doamnei Bernadette MENNEL,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor, în calitate de supleanți, pentru durata rămasă a mandatului, respectiv până la 25 ianuarie 2015:

               —

               Domnul Wolfgang WALDNER, Landesrat beim Amt der Kärntner Landesregierung;

               —

               Dr. Gabriele NUSSΒAUMER, Landtagspräsidentin.

         Articolul 2
   Prezenta decizie intră în vigoare la data adoptării.

      Adoptată la Bruxelles, 22 ianuarie 2013.

            Pentru Consiliu

            Președintele

         M. NOONAN

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: Decizia 2011/137/PESC a Consiliului din 28 februarie 2011 privind măsuri restrictive având în vedere situația din Libia

text:
               3.3.2011

               RO

               Jurnalul Oficial al Uniunii Europene

               L 58/53

         DECIZIA 2011/137/PESC A CONSILIULUI
   din 28 februarie 2011
   privind măsuri restrictive având în vedere situația din Libia
   CONSILIUL UNIUNII EUROPENE,
   Având în vedere Tratatul privind Uniunea Europeană, în special articolul 29,
   întrucât:

               (1)

               La 23 februarie 2011, Uniunea Europeană și-a exprimat îngrijorarea profundă privind situația în curs din Libia. UE a condamnat cu fermitate violența și uzul de forță împotriva civililor și a deplâns represiunea îndreptată împotriva demonstranților pașnici.

               (2)

               UE a reiterat apelul său la încetarea imediată a uzului de forță și la inițierea demersurilor de soluționare a cererilor legitime ale populației.

               (3)

               La 26 februarie 2011, Consiliul de Securitate al Organizației Națiunilor Unite („Consiliul de Securitate”) a adoptat Rezoluția 1970 [„RCSONU 1970 (2011)”] care a introdus măsuri restrictive împotriva Libiei și împotriva persoanelor și a entităților implicate în încălcările grave ale drepturilor omului îndreptate împotriva populației din Libia, inclusiv prin implicarea în atacuri îndreptate împotriva populației și a instalațiilor civile, cu încălcarea dreptului internațional.

               (4)

               Având în vedere gravitatea situației din Libia, UE consideră necesară impunerea unor măsuri restrictive suplimentare.

               (5)

               În plus, este necesar ca Uniunea să acționeze în continuare pentru a pune în aplicare anumite măsuri,

         ADOPTĂ PREZENTA DECIZIE:
   Articolul 1
   (1)   Se interzice vânzarea, furnizarea, transferul sau exportul în mod direct sau indirect, către Libia, de către resortisanți ai statelor membre sau de pe teritoriul statelor membre sau tranzitând teritoriul statelor membre ori folosind nave sau aeronave aflate sub pavilionul statelor membre, de armament și de materiale conexe de toate tipurile, inclusiv arme și muniții, vehicule și echipamente militare, echipamente paramilitare și piese de schimb pentru cele de mai sus, precum și echipamente care ar putea fi folosite pentru represiunea internă, indiferent dacă acestea sunt sau nu originare de pe teritoriile acestora.
   (2)   Se interzic următoarele:

               (a)

               furnizarea, în mod direct sau indirect, către orice persoană fizică sau juridică, entitate sau organism din Libia sau pentru utilizare în Libia, de asistență tehnică, de formare sau alt tip de asistență, inclusiv furnizarea de personal înarmat mercenar, în legătură cu activități militare sau cu furnizarea, întreținerea și utilizarea materialelor menționate la alineatul (1);

               (b)

               furnizarea, în mod direct sau indirect, către orice persoană fizică sau juridică, entitate sau organism din Libia sau pentru utilizare în Libia, de asistență financiară în legătură cu activități militare sau cu furnizarea, întreținerea și utilizarea materialelor menționate la alineatul (1);

               (c)

               participarea în cunoștință de cauză și deliberată la activități care au drept scop sau efect eludarea interdicțiilor menționate la litera (a) sau la litera (b).

         Articolul 2
   (1)   Articolul 1 nu se aplică:

               (a)

               furnizării, vânzării sau transferului de echipamente militare neletale care ar putea fi folosite pentru represiune internă, destinate exclusiv uzului umanitar și de protecție;

               (b)

               altor tipuri de furnizări, vânzări sau transferuri de arme și materiale conexe;

               (c)

               acordării de asistență tehnică, formare sau alt tip de asistență, inclusiv personal, în legătură cu astfel de echipamente;

               (d)

               acordării de asistență financiară în legătură cu astfel de echipamente;

         după cum a fost aprobat anterior, după caz, de către comitetul instituit în temeiul punctului 24 din RCSONU 1970 (2011) („Comitetul”):
   (2)   Articolul 1 nu se aplică furnizării, vânzării sau transferului de îmbrăcăminte de protecție, inclusiv vestele antiglonț și căștile militare, exportate temporar către Libia, exclusiv pentru uz personal, de către personalul ONU, al Uniunii Europene sau al statelor membre ale acesteia, de către reprezentanții mass-media și de către persoanele angajate în cadrul programelor umanitare și de dezvoltare și personalul asociat.
   Articolul 3
   Este interzisă achiziționarea din Libia, de către resortisanții statelor membre sau cu ajutorul navelor sau aeronavelor aflate sub pavilionul acestora, a articolele prevăzute la articolul 1 alineatul (1), fie că provin sau nu de pe teritoriul Libiei.
   Articolul 4
   (1)   Statele membre, în acord cu autoritățile naționale și în conformitate cu legislația internă și cu dreptul internațional, în special cu dreptul mării și cu acordurile relevante privind aviația civilă internațională, controlează toate încărcăturile aeronavelor sau vaselor cu destinația Libia sau provenite din această țară pe teritoriul acestora, inclusiv pe aeroporturile și în porturile proprii, în condițiile în care există motive întemeiate de a presupune că încărcătura respectivă conține mărfuri a căror furnizare, vânzare, transfer sau export se interzice conform prezentei decizii.
   (2)   În momentul descoperirii, statele membre confiscă și înlătură (de exemplu distrugându-le, făcându-le inoperabile, stocându-le sau transferându-le într-un alt stat decât cel de origine sau de destinație spre înlăturare) articolele a căror furnizare, vânzare, transfer sau export se interzice în temeiul prezentei decizii.
   (3)   Statele membre cooperează, în conformitate cu legislația lor internă, în cazul inspecțiilor și al activităților de înlăturare efectuate în temeiul alineatelor (1) și (2).
   (4)   Aeronavele și navele care transportă încărcături către și dinspre Libia sunt supuse obligației de informare suplimentară înainte de sosire sau înainte de plecare, cu privire la toate bunurile introduse pe teritoriul unui stat membru sau scoase în afara acestuia.
   Articolul 5
   (1)   Statele membre iau măsurile necesare pentru a împiedica intrarea sau trecerea în tranzit pe teritoriul lor:

               (a)

               a persoanelor enumerate în anexa I la Rezoluția 1970 (2011), precum și a celorlalte persoane desemnate de Consiliul de Securitate sau de către comitet în conformitate cu punctul 22 din Rezoluția 1970, după cum se prevede în anexa I;

               (b)

               a persoanelor care nu intră sub incidența anexei I implicate sau complice la ordonarea, controlarea sau conducerea în alt mod a săvârșirii de încălcări grave ale drepturilor omului împotriva populației din Libia, inclusiv prin implicarea sau complicitatea la planificarea, comandarea, ordonarea sau conducerea de atacuri, cu încălcarea dreptului internațional, inclusiv de bombardamente aeriene, împotriva populației și a instalațiilor civile sau care acționează pentru sau în numele acestora sau la ordinul acestora, astfel cum se prevede în anexa II.

         (2)   Alineatul (1) nu obligă un stat membru să refuze intrarea pe teritoriul său a propriilor resortisanți.
   (3)   Alineatul (1) litera (a) nu se aplică în cazul în care Comitetul stabilește că:

               (a)

               o călătorie este justificată din considerente umanitare, inclusiv obligații religioase; sau

               (b)

               o derogare ar favoriza realizarea obiectivelor în privința păcii și reconcilierii naționale în Libia și a stabilității în regiune;

         (4)   Alineatul (1) litera (a) nu se aplică în cazul în care:

               (a)

               intrarea sau tranzitul sunt necesare pentru îndeplinirea procedurilor judiciare;

               (b)

               un stat membru hotărăște în funcție de fiecare caz în parte că o astfel de intrare sau tranzit sunt necesare pentru a face să avanseze pacea și stabilitatea în Libia și ulterior adoptării unei astfel de decizii statul membru notifică comitetul în termen de patruzeci și opt de ore.

         (5)   Alineatul (1) litera (b) nu aduce atingere cazurilor în care unui stat membru îi revine o obligație de drept internațional, și anume:

               (a)

               în calitate de țară-gazdă a unei organizații internaționale interguvernamentale;

               (b)

               în calitate de țară-gazdă a unei conferințe internaționale organizate de ONU sau sub auspiciile acesteia;

               (c)

               în temeiul unui acord multilateral care conferă privilegii și imunități; sau

               (d)

               în temeiul Tratatului de conciliere din 1929 (Pactul de la Lateran) încheiat de Sfântul Scaun (Statul Vatican) și Italia.

         (6)   Se consideră că alineatul (5) se aplică de asemenea în cazul în care un stat membru este țara-gazdă a Organizației pentru Securitate și Cooperare în Europa (OSCE).
   (7)   Consiliul este informat în mod corespunzător în toate cazurile în care un stat membru acordă o derogare în temeiul alineatelor (5) sau (6).
   (8)   Statele membre pot face derogări de la măsurile impuse la alineatul (1) litera (b), atunci când deplasarea unei persoane se justifică din motive umanitare urgente sau atunci când persoana respectivă se deplasează pentru a asista la reuniuni interguvernamentale, inclusiv la reuniuni inițiate de Uniune sau la reuniuni găzduite de un stat membru care asigură președinția OSCE, în cazul în care în cadrul acestora se poartă un dialog politic care vizează direct promovarea democrației, a drepturilor omului și a statului de drept în Libia.
   (9)   Un stat membru care dorește să acorde derogările menționate la alineatul (8) informează Consiliul în scris în acest sens. Derogarea se consideră acordată, cu excepția cazului în care unul sau mai mulți membri ai Consiliului ridică obiecții în scris, în termen de două zile lucrătoare de la primirea notificării privind derogarea propusă. În cazul în care unul sau mai mulți membri ai Consiliului ridică o obiecție, Consiliul, hotărând cu majoritate calificată, poate decide să acorde derogarea propusă.
   (10)   În cazurile în care, în temeiul alineatelor (5), (6) și (8), un stat membru autorizează intrarea sau tranzitul pe teritoriul său pentru persoanele enumerate în anexă, autorizația se limitează la scopul pentru care a fost acordată și la persoanele la care se referă.
   Articolul 6
   (1)   Toate fondurile, alte active financiare și resurse economice care, în mod direct sau indirect, se află în proprietatea sau sunt controlate de:

               (a)

               persoanele și entitățile enumerate în anexa II la RCSONU 1970 (2011), precum și celelalte persoane și entități desemnate de Consiliul de Securitate sau de către comitet în conformitate cu punctul 22 din RCSONU 1970 (2011), sau de persoane sau entități care acționează în numele sau la ordinul acestora sau de entități deținute sau controlate de către acestea, după cum se prevede în anexa III;

               (b)

               de persoanele și entitățile care nu intră sub incidența anexei III implicate sau complice la ordonarea, controlarea sau conducerea în alt mod a săvârșirii de încălcări grave ale drepturilor omului împotriva populației din Libia, inclusiv prin implicarea sau complicitatea la planificarea, comandarea, ordonarea sau conducerea de atacuri, cu încălcarea dreptului internațional, inclusiv de bombardamente aeriene, împotriva populației și a instalațiilor civile sau persoane sau entități care acționează în numele sau la ordinul acestora, astfel cum se prevede în anexa IV;

         sunt înghețate.
   (2)   Niciun fond și nici alte active financiare sau resurse economice nu se pun la dispoziția persoanelor fizice sau juridice sau a entităților menționate la alineatul (1) sau în beneficiul acestora, în mod direct sau indirect.
   (3)   Pot fi acordate derogări pentru fonduri, active financiare și resurse economice care sunt:

               (a)

               necesare pentru cheltuieli de bază, inclusiv cele destinate alimentelor, chiriilor sau rambursărilor de împrumuturi ipotecare, medicamentelor și cheltuielilor medicale, impozitelor, primelor de asigurare și serviciilor publice;

               (b)

               destinate exclusiv plății unor onorarii rezonabile și rambursării cheltuielilor suportate în legătură cu prestarea unor servicii juridice în conformitate cu legislațiile naționale; sau

               (c)

               sunt destinate exclusiv plății unor onorarii și comisioane corespunzătoare păstrării sau gestionării curente a fondurilor, a altor tipuri de asistență financiară și resurse economice înghețate, în conformitate cu legislația națională;

         după notificarea comitetului de către statul membru în cauză, după caz, cu privire la intenția sa de a autoriza accesul la astfel de fonduri, alte active financiare sau resurse economice și în lipsa unei decizii defavorabile din partea comitetului în termen de cinci zile lucrătoare de la această notificare.
   (4)   De asemenea, pot fi acordate derogări pentru fondurile sau resursele economice care:

               (a)

               sunt necesare pentru a efectua cheltuieli extraordinare, după notificarea comitetului de către statul membru în cauză și după aprobarea de către acest comitet; sau

               (b)

               fac obiectul unui privilegiu sau al unei hotărâri judecătorești, administrative sau arbitrale, caz în care fondurile, celelalte active financiare și resurse economice pot fi utilizate în acest scop, cu condiția ca privilegiul sau hotărârea să fie anterioare adoptării RCSONU 1970 (2011) și să nu fie în beneficiul unei persoane sau al unei entități prevăzute la alineatul (1), după notificarea comitetului de către statul membru în cauză, după caz;

         (5)   Alineatul (1) nu împiedică o persoană sau o entitate desemnată să efectueze o plată datorată în temeiul unui contract semnat înainte de introducerea în listă a unei astfel de persoane sau entități, cu condiția ca statul membru relevant să fi determinat faptul că plata nu este primită în mod direct sau indirect de către o persoană sau entitate menționată la alineatul (1) și după notificarea comitetului de către statul membru relevant, după caz, cu privire la intenția de a primi o astfel de plată sau de a autoriza deblocarea fondurilor, a altor active financiare sau resurse economice în acest scop, cu zece zile anterior unei astfel de autorizări.
   (6)   Alineatul (2) nu se aplică cumulului în conturile înghețate reprezentat de:

               (a)

               dobânzile sau a alte câștiguri generate de conturile respective; sau

               (b)

               plăți cuvenite în baza unor contracte, acorduri sau obligații care au apărut înainte de data la care aceste conturi au devenit obiectul unor măsuri restrictive,

         cu condiția ca aceste dobânzi, alte beneficii și plăți să facă în continuare obiectul alineatului (1).
   Articolul 7
   Nu se va da curs niciunei cereri, inclusiv cererilor de despăgubire sau oricăror alte cereri de aceeași natură, cum ar fi cererile de compensare sau cererile de chemare în garanție, în legătură cu orice contract sau tranzacție a cărei desfășurare a fost afectată, în mod direct sau indirect, integral sau parțial, de măsurile luate în temeiul RCSONU 1970 (2011), inclusiv de măsurile luate de Uniune sau de orice stat membru în conformitate cu deciziile relevante ale Consiliului de Securitate sau măsurile prevăzute de prezenta decizie, necesare pentru punerea în aplicare a deciziilor sau în legătură cu aceasta, din partea persoanelor sau entităților desemnate în anexele I, II, III sau IV sau a oricărei alte persoane sau entități din Libia, inclusiv din partea Guvernului Libiei, sau a oricărei persoane sau entități care prezintă o cerere prin intermediul sau în beneficiul unei astfel de persoane sau entități.
   Articolul 8
   (1)   Consiliul aplică modificările aduse anexelor I și III pe baza hotărârilor luate de către Consiliul de Securitate sau de către comitet.
   (2)   Consiliul, acționând la propunerea statelor membre sau a Înaltului Reprezentant al Uniunii pentru afaceri externe și politica de securitate, stabilește listele din anexele II și IV și adoptă modificările la acestea.
   Articolul 9
   (1)   În cazul în care Consiliul de Securitate sau comitetul includ pe listă o persoană sau o entitate, Consiliul include respectiva persoană sau entitate în anexele I sau III.
   (2)   În cazul în care Consiliul decide să supună o persoană sau o entitate măsurilor prevăzute la articolul 5 alineatul (1) litera (b) și la articolul 6 alineatul (1) litera (b), acesta modifică anexele II și IV în consecință.
   (3)   Consiliul comunică decizia sa persoanei sau entității prevăzute la alineatele (1) și (2), inclusiv motivele pentru includerea pe listă, fie direct, dacă dispune de adresa acestora, fie prin publicarea unui anunț care oferă persoanei sau entității în cauză posibilitatea de a prezenta observații.
   (4)   În cazul în care sunt transmise observații sau sunt prezentate dovezi substanțiale noi, Consiliul își reexaminează decizia și informează în consecință persoana sau entitatea în cauză.
   Articolul 10
   (1)   Anexele I, II, III și IV cuprind motivele pentru includerea pe listă a persoanelor și entităților în cauză, furnizate de Consiliul de Securitate sau de comitet cu privire la anexele I și III.
   (2)   Anexele I, II, III și IV conțin, de asemenea, în cazul în care acestea sunt disponibile, informațiile necesare pentru identificarea persoanelor sau entităților vizate, astfel cum sunt furnizate de Consiliul de Securitate sau de comitet pentru anexele I și III. În ceea ce privește persoanele, astfel de informații pot cuprinde numele, inclusiv pseudonimele, data și locul nașterii, cetățenia, numărul de pașaport și de carte de identitate, sexul, adresa (dacă este cunoscută) și funcția sau profesia. În ceea ce privește entitățile, astfel de informații pot cuprinde numele, locul și data înregistrării, numărul de înregistrare și sediul. De asemenea, în anexele I și III se menționează data desemnării de către Consiliul de Securitate sau de către comitet.
   Articolul 11
   Pentru ca măsurile stabilite prin prezenta decizie să aibă cel mai mare impact posibil, Uniunea încurajează statele terțe să adopte măsuri restrictive similare.
   Articolul 12
   (1)   Prezenta decizie este revizuită, modificată sau abrogată după caz, în special în acord cu deciziile relevante ale Consiliului de Securitate.
   (2)   Măsurile menționate la articolul 5 alineatul (1) litera (b) și la articolul 6 alineatul (1) litera (b) sunt revizuite la intervale periodice și cel puțin o dată la 12 luni. Acestea încetează să se aplice în privința persoanelor și entităților în cauză în cazul în care Consiliul stabilește, în conformitate cu procedura menționată la articolul 8 alineatul (2), că nu mai sunt îndeplinite condițiile de punere în aplicare a acestora.
   Articolul 13
   Prezenta decizie întră în vigoare la data adoptării sale.

      Adoptată la Bruxelles, 28 februarie 2011.

            Pentru Consiliu

            Președintele

         MARTONYI J.

      ANEXA I

         Lista persoanelor menționate la articolul 5 alineatul (1) litera (a)

                  (1)

                     AL-BAGHDADI, Dr Abdulqader Mohammed

                  Numărul pașaportului: B010574. Născut la: 01.07.1950.
                  Șeful biroului de legătură al Comitetelor revoluționare. Comitetele revoluționare sunt implicate în actele de violență îndreptate împotriva demonstranților.
                  Data identificării de către ONU: 26.2.2011.

                  (2)

                     DIBRI, Abdulqader Yusef

                  Data nașterii: 1946. Locul nașterii: Houn, Libia.
                  Șeful securității personale a lui Moammer KADHAFI. Responsabil de asigurarea securității regimului. În trecut, s-a aflat la originea unor acte de violență îndreptate împotriva dizidenților.
                  Data identificării de către ONU: 26.2.2011.

                  (3)

                     DORDA, Abu Zayd Umar

                  Director al Organizației pentru Securitate Externă. Fidel al regimului. Șeful agenției de informații externe.
                  Data identificării de către ONU: 26.2.2011.

                  (4)

                     JABIR, General-maior Abu Bakr Yunis

                  Data nașterii: 1952. Locul nașterii: Jalo, Libia.
                  Ministrul Apărării. Responsabil pentru ansamblul acțiunilor forțelor armate.
                  Data identificării de către ONU: 26.2.2011.

                  (5)

                     MATUQ, Matuq Mohammed

                  Data nașterii: 1956. Locul nașterii: Khoms.
                  Secretar pentru serviciile publice. Membru influent al regimului. Implicat în Comitetele revoluționare. În trecut, a fost responsabil de eliminarea dizidenței și a violențelor.
                  Data identificării de către ONU: 26.2.2011.

                  (6)

                     KADHAF AL-DAM, Sayyid Mohammed

                  Data nașterii:1948. Locul nașterii: Sirte, Libia.
                  Vărul lui Moammer KADHAFI. În anii '80, Sayyid a fost implicat în campania de asasinare a dizidenților și este considerat responsabil de moartea mai multor persoane în Europa. De asemenea, se consideră că a fost implicat în cumpărarea de arme.
                  Data identificării de către ONU: 26.2.2011.

                  (7)

                     KADHAFI, Aisha Moammer

                  Data nașterii: 1978. Locul nașterii: Tripoli, Libia.
                  Fiica lui Moammer KADHAFI. Asociere strânsă cu regimul.
                  Data identificării de către ONU: 26.2.2011.

                  (8)

                     KADHAFI, Hannibal Moammer

                  Numărul pașaportului: B/002210. Născut la: 20.09.1975. Locul nașterii: Tripoli, Libia.
                  Fiul lui Moammer KADHAFI. Asociere strânsă cu regimul.
                  Data identificării de către ONU: 26.2.2011.

                  (9)

                     KADHAFI, Khamis Moammer

                  Data nașterii: 1978. Locul nașterii: Tripoli, Libia.
                  Fiul lui Moammer KADHAFI. Asociere strânsă cu regimul. Comanda unităților militare implicate în reprimarea demonstrațiilor.
                  Data identificării de către ONU: 26.2.2011.

                  (10)

                     KADHAFI, Mohammed Moammer

                  Data nașterii: 1970. Locul nașterii: Tripoli, Libia.
                  Fiul lui Moammer KADHAFI. Asociere strânsă cu regimul.
                  Data identificării de către ONU: 26.2.2011.

                  (11)

                     KADHAFI, Moammer Mohammed Abu Minyar

                  Data nașterii: 1942. Locul nașterii: Sirte, Libia.
                  Conducătorul Revoluției, Comandant Suprem al Forțelor Armate. Responsabil de ordonarea reprimării demonstrațiilor, încălcări ale drepturilor omului.
                  Data identificării de către ONU: 26.2.2011.

                  (12)

                     KADHAFI, Mutassim

                  Data nașterii: 1976. Locul nașterii: Tripoli, Libia.
                  Consilier de securitate națională. Fiul lui Moammer KADHAFI. Asociere strânsă cu regimul.
                  Data identificării de către ONU: 26.2.2011.

                  (13)

                     KADHAFI, Saadi

                  Numărul pașaportului: 014797. Născut la: 25.05.1973. Locul nașterii: Tripoli, Libia.
                  Comandantul forțelor speciale. Fiul lui Moammer KADHAFI. Asociere strânsă cu regimul. Comanda unităților militare implicate în reprimarea demonstrațiilor.
                  Data identificării de către ONU: 26.2.2011.

                  (14)

                     KADHAFI, Saif al-Arab

                  Data nașterii: 1982. Locul nașterii: Tripoli, Libia.
                  Fiul lui Moammer KADHAFI. Asociere strânsă cu regimul.
                  Data identificării de către ONU: 26.2.2011.

                  (15)

                     KADHAFI, Saif al-Islam

                  Numărul pașaportului: B014995. Născut la: 25.06.1972. Locul nașterii: Tripoli, Libia.
                  Director, Fundația Kadhafi. Fiul lui Moammer KADHAFI. Asociere strânsă cu regimul. Declarații publice incendiare incitând la violență împotriva manifestanților.
                  Data identificării de către ONU: 26.2.2011.

                  (16)

                     AL-SENUSSI, Colonel Abdullah

                  Data nașterii: 1949. Locul nașterii: Sudan.
                  Director, Serviciile secrete militare. Implicare a serviciilor secrete militare în reprimarea demonstrațiilor. În trecut, suspectat de implicare în masacrul de la închisoarea Abu Selim. Condamnat in absentia pentru bombardarea zborului UTA. Cumnatul lui Moammer KADHAFI.
                  Data identificării de către ONU: 26.2.2011.

      ANEXA II

         Lista persoanelor menționate la articolul 5 alineatul (1) litera (b)

                  Nume

                  Informații de identificare

                  Motive

                  Data includerii în listă

                  1.

                  ABDULHAFIZ, Colonel Mas’ud

                  Funcție: Comandant al Forțelor Armate

                  Al treilea în ierarhia de comandă a forțelor armate. Rol important în serviciile secrete militare.

                  28.2.2011

                  2.

                  ABDUSSALAM, Abdussalam Mohammed

                  Funcție: Director responsabil de combaterea terorismului în cadrul Organizației pentru Securitate Externă
                  Data nașterii: 1952
                  Locul nașterii: Tripoli, Libia.

                  Membru marcant al Comitetului revoluționar. Colaborator apropiat al lui Moammer KADHAFI.

                  28.2.2011

                  3.

                  ABU SHAARIYA

                  Funcție: Director adjunct, Organizația pentru Securitate Externă

                  Membru marcant al regimului. Cumnatul lui Moammer KADHAFI.

                  28.2.2011

                  4.

                  ASHKAL, Al-Barrani

                  Funcție: Director adjunct, Serviciile secrete militare

                  Membru influent al regimului.

                  28.2.2011

                  5.

                  ASHKAL, Omar

                  Funcție: Director, Mișcarea Comitetelor Revoluționare
                  Locul nașterii: Sirte, Libia

                  Comitetele revoluționare sunt implicate în actele de violență îndreptate împotriva demonstranților.

                  28.2.2011

                  6.

                  KADHAF AL-DAM, Ahmed Mohammed

                  Data nașterii: 1952
                  Locul nașterii: Egipt

                  Vărul lui Moammer KADHAFI. Din 1995, se consideră că se află la comanda unui batalion de armată de elită responsabil de asigurarea securității personale a lui Kadhafi și că deține un rol-cheie în cadrul Organizației pentru Securitate Externă. A fost implicat în planificarea unor operațiuni împotriva dizidenților libieni din străinătate și a fost direct implicat în activități teroriste.

                  28.2.2011

                  7.

                  AL-BARASSI, Safia Farkash

                  Data nașterii: 1952
                  Locul nașterii: Al Bayda, Libia

                  Soția lui Moammer KADHAFI.
                  Asociere strânsă cu regimul.

                  28.2.2011

                  8.

                  SALEH, Bachir

                  Data nașterii: 1946
                  Locul nașterii: Traghen

                  Șeful de cabinet al liderului.
                  Asociere strânsă cu regimul.

                  28.2.2011

                  9.

                  General TOHAMI, Khaled

                  Data nașterii: 1946
                  Locul nașterii: Genzur

                  Directorul Oficiului de Securitate Internă.
                  Asociere strânsă cu regimul.

                  28.2.2011

                  10.

                  FARKASH, Mohammed Boucharaya

                  Data nașterii: 1 iulie 1949
                  Locul nașterii: Al-Bayda

                  Director de informații în cadrul Oficiului de Securitate Externă.
                  Asociere strânsă cu regimul.

                  28.2.2011

      ANEXA III

         Lista persoanelor și a entităților menționate la articolul 6 alineatul (1) litera (a)

                  (1)

                     KADHAFI, Aisha Moammer

                  Data nașterii: 1978. Locul nașterii: Tripoli, Libia.
                  Fiica lui Moammer KADHAFI. Asociere strânsă cu regimul.
                  Data identificării de către ONU: 26.2.2011.

                  (2)

                     KADHAFI, Hannibal Moammer

                  Numărul pașaportului: B/002210. Născut la: 20.09.1975. Locul nașterii: Tripoli, Libia.
                  Fiul lui Moammer KADHAFI. Asociere strânsă cu regimul.
                  Data identificării de către ONU: 26.2.2011.

                  (3)

                     KADHAFI, Khamis Moammer

                  Data nașterii: 1978. Locul nașterii: Tripoli, Libia.
                  Fiul lui Moammer KADHAFI. Asociere strânsă cu regimul. Comanda unităților militare implicate în reprimarea demonstrațiilor.
                  Data identificării de către ONU: 26.2.2011.

                  (4)

                     KADHAFI, Moammer Mohammed Abu Minyar

                  Data nașterii: 1942. Locul nașterii: Sirte, Libia.
                  Conducătorul Revoluției, Comandant Suprem al Forțelor Armate. Responsabil de ordonarea reprimării demonstrațiilor, încălcări ale drepturilor omului.
                  Data identificării de către ONU: 26.2.2011.

                  (5)

                     KADHAFI, Mutassim

                  Data nașterii: 1976. Locul nașterii: Tripoli, Libia.
                  Consilier de securitate națională. Fiul lui Moammer KADHAFI. Asociere strânsă cu regimul.
                  Data identificării de către ONU: 26.2.2011.

                  (6)

                     KADHAFI, Saif al-Islam

                  Director, Fundația Kadhafi. Numărul pașaportului: B014995. Data nașterii: 25.06.1972. Locul nașterii: Tripoli, Libia.
                  Fiul lui Moammer KADHAFI. Asociere strânsă cu regimul. Declarații publice incendiare incitând la violență împotriva manifestanților.
                  Data identificării de către ONU: 26.2.2011.

      ANEXA IV

         Lista persoanelor și a entităților menționate la articolul 6 alineatul (1) litera (b)

                  Nume

                  Informații de identificare

                  Motive

                  Data includerii în listă

                  1.

                  ABDULHAFIZ, Colonel Mas’ud

                  Funcție: Comandant al Forțelor Armate

                  Al treilea în ierarhia de comandă a forțelor armate. Rol important în serviciile secrete militare.

                  28.2.2011

                  2.

                  ABDUSSALAM, Abdussalam Mohammed

                  Funcție: Director responsabil de combaterea terorismului în cadrul Organizației pentru Securitate Externă
                  Data nașterii: 1952
                  Locul nașterii: Tripoli, Libia

                  Membru marcant al Comitetului revoluționar. Colaborator apropiat al lui Moammer KADHAFI.

                  28.2.2011

                  3.

                  ABU SHAARIYA

                  Funcție: Director adjunct, Organizația pentru Securitate Externă

                  Membru marcant al regimului. Cumnatul lui Moammer KADHAFI.

                  28.2.2011

                  4.

                  ASHKAL, Al-Barrani

                  Funcție: Director adjunct, Serviciile secrete militare

                  Membru influent al regimului.

                  28.2.2011

                  5.

                  ASHKAL, Omar

                  Funcție: Director, Mișcarea Comitetelor Revoluționare
                  Locul nașterii: Sirte, Libia

                  Comitetele revoluționare sunt implicate în actele de violență îndreptate împotriva demonstranților.

                  28.2.2011

                  6.

                  AL-BAGHDADI, Dr Abdulqader Mohammed

                  Funcție: Șeful biroului de legătură al Comitetelor revoluționare.
                  Nr. pașaport: B010574.
                  Data nașterii: 1.7.1950

                  Comitetele revoluționare sunt implicate în actele de violență îndreptate împotriva demonstranților.

                  28.2.2011

                  7.

                  DIBRI, Abdulqader Yusef

                  Funcție: Șeful securității personale a lui Moammer KADHAFI.
                  Data nașterii: 1946
                  Locul nașterii: Houn, Libia

                  Responsabil de asigurarea securității regimului. În trecut, s-a aflat la originea unor acte de violență îndreptate împotriva dizidenților.

                  28.2.2011

                  8.

                  DORDA, Abu Zayd Umar

                  Funcție: Director, Organizația pentru Securitate Externă

                  Fidel al regimului. Șeful agenției de informații externe.

                  28.2.2011

                  9.

                  JABIR, General-maior Abu Bakr Yunis

                  Funcție: Ministrul Apărarii.
                  Data nașterii: 1952
                  Locul nașterii: Jalo, Libia

                  Responsabil pentru ansamblul acțiunilor forțelor armate.

                  28.2.2011

                  10.

                  MATUQ, Matuq Mohammed

                  Funcție: Secretar pentru serviciile publice.
                  Data nașterii: 1956
                  Locul nașterii: Khoms

                  Membru influent al regimului. Implicat în Comitetele revoluționare. În trecut, a fost responsabil de eliminarea dizidenței și a violențelor.

                  28.2.2011

                  11.

                  KADHAF AL-DAM, Ahmed Mohammed

                  Data nașterii: 1952
                  Locul nașterii: Egipt

                  Vărul lui Moammer KADHAFI. Din 1995, se consideră că se află la comanda unui batalion de armată de elită responsabil de asigurarea securității personale a lui Kadhafi și că deține un rol-cheie în cadrul Organizației pentru Securitate Externă. A fost implicat în planificarea unor operațiuni împotriva dizidenților libieni din străinătate și a fost direct implicat în activități teroriste.

                  28.2.2011

                  12.

                  KADHAF AL-DAM, Ahmed Mohammed

                  Data nașterii: 1948
                  Locul nașterii: Sirte, Libia

                  Vărul lui Moammer KADHAFI. În anii '80, Sayyid a fost implicat în campania de asasinare a dizidenților și este considerat responsabil de moartea mai multor persoane în Europa. De asemenea, se consideră că a fost implicat în cumpărarea de arme.

                  28.2.2011

                  13.

                  KADHAFI, Mohammed Moammer

                  Funcție: Președintele Companiei generale de poștă și telecomunicații din Libia
                  Data nașterii: 1970
                  Locul nașterii: Tripoli, Libia

                  Fiul lui Moammer KADHAFI. Asociere strânsă cu regimul.

                  28.2.2011

                  14.

                  KADHAFI, Saadi

                              Funcție: Comandantul forțelor speciale.

                              Nr. pașaport 014797

                              Data nașterii: 25.5.1973

                              Locul nașterii: Tripoli, Libia

                  Fiul lui Moammer KADHAFI. Asociere strânsă cu regimul. Comanda unităților militare implicate în reprimarea demonstrațiilor.

                  28.2.2011

                  15.

                  KADHAFI, Saif al-Arab

                  Data nașterii: 1982
                  Locul nașterii: Tripoli, Libia

                  Fiul lui Moammer KADHAFI. Asociere strânsă cu regimul.

                  28.2.2011

                  16.

                  AL-SENUSSI, Colonel Abdullah (Al-Megrahi)

                  Funcție: Director, Serviciile secrete militare.
                  Data nașterii: 1949
                  Locul nașterii: Sudan

                  Implicare a serviciilor secrete militare în reprimarea demonstrațiilor. În trecut, suspectat de implicare în masacrul de la închisoarea Abu Selim. Condamnat in absentia pentru bombardarea zborului UTA. Cumnatul lui Moammer KADHAFI.

                  28.2.2011

                  17.

                  AL-BARASSI, Safia Farkash

                  Data nașterii: 1952
                  Locul nașterii: Al Bayda, Libia

                  Soția lui Moammer KADHAFI.
                  Asociere strânsă cu regimul.

                  28.2.2011

                  18.

                  SALEH, Bachir

                  Data nașterii: 1946
                  Locul nașterii: Traghen

                  Șeful de cabinet al liderului.
                  Asociere strânsă cu regimul.

                  28.2.2011

                  19.

                  General TOHAMI, Khaled

                  Data nașterii: 1946
                  Locul nașterii: Genzur

                  Directorul Oficiului de Securitate Internă.
                  Asociere strânsă cu regimul.

                  28.2.2011

                  20.

                  FARKASH, Mohammed Boucharaya

                  Data nașterii: 1 iulie 1949
                  Locul nașterii: Al-Bayda

                  Director de informații în cadrul Oficiului de Securitate Externă.
                  Asociere strânsă cu regimul.

                  28.2.2011


title: Decizia Consiliului din 26 iunie 2017 privind reînnoirea consiliului de conducere al Centrului European pentru Dezvoltarea Formării Profesionale

text:
               28.6.2017

               RO

               Jurnalul Oficial al Uniunii Europene

               C 204/2

         DECIZIA CONSILIULUI
   din 26 iunie 2017
   privind reînnoirea consiliului de conducere al Centrului European pentru Dezvoltarea Formării Profesionale
   (2017/C 204/03)
   CONSILIUL UNIUNII EUROPENE,
   având în vedere Regulamentul (CEE) nr. 337/75 al Consiliului din 10 februarie 1975 privind înființarea Centrului European pentru Dezvoltarea Formării Profesionale, în special articolul 4 (1),
   având în vedere nominalizarea înaintată de guvernul Danemarcei,
   întrucât:

               (1)

               Prin deciziile sale din 14 iulie 2015 (2) și 14 septembrie 2015 (3), Consiliul a numit membrii consiliului de conducere al Centrului European pentru Dezvoltarea Formării Profesionale pentru perioada 18 septembrie 2015-17 septembrie 2018.

               (2)

               Un post de membru în cadrul consiliului de conducere al centrului, din categoria reprezentanților guvernelor, a devenit vacant pentru Danemarca în urma demisiei domnului Lars MORTENSEN.

               (3)

               Membrii consiliului de conducere al centrului menționat anterior ar trebui numiți pentru durata rămasă a mandatului, care expiră la 17 septembrie 2018,

         DECIDE:
   Articolul 1
   Următoarea persoană este numită în calitatea de membru în cadrul consiliului de conducere al Centrului European pentru Dezvoltarea Formării Profesionale pentru restul mandatului, care se încheie la 17 septembrie 2018:
   REPREZENTANȚII GUVERNELOR:

               DANEMARCA

               doamna Lise Lotte TOFT

         Articolul 2
   Prezenta decizie se publică, pentru informare, în Jurnalul Oficial al Uniunii Europene.

      Adoptată la Luxemburg, 26 iunie 2017.

            Pentru Consiliu

            Președintele

         J. MIZZI

      (1)  JO L 39, 13.2.1975, p. 1.

      (2)  JO C 232, 16.7.2015, p. 2.

      (3)  JO C 305, 16.9.2015, p. 2.


title: Decizia Consiliului și a Comisiei din 24 ianuarie 2006 privind încheierea Protocolului la Acordul de Parteneriat și de Cooperare între Comunitățile Europene și statele membre ale acestora, pe de o parte, și Ucraina, pe de altă parte (APC), privind aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la APC, și privind ajustările la APC

text:
Anunţ juridic important

|

32006D0538

Jurnalul Oficial L 224 , 16/08/2006 p. 0021 - 0021

		20060124Decizia Consiliului și a Comisieidin 24 ianuarie 2006privind încheierea Protocolului la Acordul de Parteneriat și de Cooperare între Comunitățile Europene și statele membre ale acestora, pe de o parte, și Ucraina, pe de altă parte (APC), privind aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la APC, și privind ajustările la APC(2006/538/CE, Euratom)CONSILIUL UNIUNII EUROPENE ȘI COMISIA COMUNITĂȚILOR EUROPENE,având în vedere Tratatul de instituire a Comunității Europene, în special articolul 44 alineatul (2), articolul 47 alineatul (2) ultima teză și articolele 55, 57 alineatul (2), 71, 80 alineatul (2), 93, 94, 133 și 181a, coroborate cu articolul 300 alineatul (2) teza a doua și cu articolul 300 alineatul (3) primul paragraf,având în vedere Tratatul de instituire a Comunității Europene a Energiei Atomice, în special articolul 101 al doilea paragraf,având în vedere Tratatul de aderare din 2003, în special articolul 2 alineatul (3),având în vedere Tratatul de aderare din 2003, în special articolul 6 alineatul (2),având în vedere propunerea Comisiei,având în vedere avizul Parlamentului European [1],având în vedere aprobarea Consiliului în conformitate cu articolul 101 din Tratatul de instituire a Comunității Europene a Energiei Atomiceîntrucât:(1) Protocolul la Acordul de Parteneriat și de Cooperare între Comunitățile Europene și statele membre ale acestora, pe de o parte, și Ucraina, pe de altă parte (APC), privind aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la APC, și privind ajustările la APC, a fost semnat în numele Comunității Europene și statelor lor membre la data de 29 aprilie 2004, în conformitate cu Decizia 2006/537/CE a Consiliului [2].(2) Până la intrarea în vigoare, protocolul este pus în aplicare cu titlu provizoriu începând cu data aderării.(3) Protocolul ar trebui să fie aprobat,DECID:Articolul 1Se aprobă, în numele Comunității Europene, a Comunității Europene a Energiei Atomice și a statelor lor membre, Protocolul la Acordul de Parteneriat și de Cooperare între Comunitățile Europene și statele membre ale acestora, pe de o parte, și Ucraina, pe de altă parte (APC), privind aderarea Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace la APC, și privind ajustările la APC.Textul protocolului se atașează la prezenta decizie [3].Articolul 2Președintele Consiliului procedează, în numele Comunității și a statelor sale membre, la notificarea prevăzută la articolul 4 din protocol. Președintele Comisiei procedează în mod simultan și la notificarea în numele Comunității Europene a Energiei Atomice.Adoptată la Bruxelles, 24 ianuarie 2006.Pentru ConsiliuPreședinteleK.-H. GrasserPentru ComisiePreședinteleJ. M. Barroso[1] JO C 174 E, 14.7.2005, p. 45.[2] JO L 224, 16.8.2006, p. 15.[3] JO L 224, 16.8.2006, p. 16.--------------------------------------------------


title: Decizia 2011/518/PESC a Consiliului din 25 august 2011 de numire a Reprezentantului Special al Uniunii Europene pentru Caucazul de Sud și criza din Georgia

text:
               27.8.2011

               RO

               Jurnalul Oficial al Uniunii Europene

               L 221/5

         DECIZIA 2011/518/PESC A CONSILIULUI
   din 25 august 2011
   de numire a Reprezentantului Special al Uniunii Europene pentru Caucazul de Sud și criza din Georgia
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 20 februarie 2006, Consiliul a adoptat Acțiunea comună 2006/121/PESC (1) privind numirea dlui Peter SEMNEBY în calitate de Reprezentant Special al Uniunii Europene pentru Caucazul de Sud. Mandatul dlui Peter SEMNEBY a expirat la 28 februarie 2011.

               (2)

               La 25 septembrie 2008, Consiliul a adoptat Acțiunea comună 2008/760/PESC (2) privind numirea dlui Pierre MOREL în calitate de Reprezentant Special al Uniunii Europene pentru criza din Georgia. Mandatul dlui Pierre MOREL expiră la 31 august 2011.

               (3)

               Ar trebui să se numească un Reprezentant Special al Uniunii Europene (RSUE) pentru Caucazul de Sud și criza din Georgia, pentru perioada 1 septembrie 2011 - 30 iunie 2012.

               (4)

               RSUE își va îndeplini mandatul în contextul unei situații care s-ar putea deteriora și care ar putea aduce atingere obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Numire
   Se numește dl Philippe LEFORT în calitate de Reprezentant Special al Uniunii Europene (RSUE) pentru Caucazul de Sud și criza din Georgia pentru perioada 1 septembrie 2011 - 30 iunie 2012. Mandatul RSUE se poate încheia mai devreme, în cazul în care Consiliul decide aceasta, la propunerea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   Mandatul RSUE se întemeiază pe obiectivele de politică ale Uniunii pentru Caucazul de Sud, inclusiv obiectivele definite în concluziile Consiliului European, reunit în sesiune extraordinară la Bruxelles la 1 septembrie 2008, și în concluziile Consiliului din 15 septembrie 2008. Aceste obiective includ:

               (a)

               în conformitate cu mecanismele existente, inclusiv Organizația pentru Securitate și Cooperare în Europa (OSCE) și Grupul de la Minsk, prevenirea conflictelor în regiune, contribuția la soluționarea pașnică a conflictelor în regiune, inclusiv criza din Georgia și conflictul din Nagorno-Karabah, prin promovarea returnării refugiaților și a persoanelor strămutate în interiorul țării și prin alte mijloace adecvate și sprijinirea punerii în aplicare a unei astfel de soluționări în conformitate cu principiile de drept internațional;

               (b)

               conlucrarea în mod constructiv cu principalii actori interesați în regiune;

               (c)

               încurajarea și sprijinirea cooperării sporite dintre Armenia, Azerbaidjan și Georgia și, după caz, țările învecinate acestora;

               (d)

               sporirea eficacității și a vizibilității Uniunii în regiune.

         Articolul 3
   Mandat
   În vederea realizării obiectivelor de politică, mandatul RSUE constă în:

               (a)

               dezvoltarea contactelor cu guvernele, parlamentele, alți actori politici majori, autoritățile judiciare și societatea civilă din regiune;

               (b)

               încurajarea țărilor din regiune să coopereze pe teme regionale de interes comun, cum ar fi amenințările comune la adresa securității, combaterea terorismului, a traficului ilicit și a criminalității organizate;

               (c)

               contribuția la soluționarea pașnică a conflictelor în conformitate cu principiile de drept internațional și facilitarea punerii în aplicare a unei astfel de soluționări în strânsă coordonare cu Organizația Națiunilor Unite, OSCE și Grupul de la Minsk al acesteia;

               (d)

               în ceea ce privește criza din Georgia:

                           (i)

                           acordarea asistenței în vederea pregătirii negocierilor internaționale desfășurate în temeiul punctului 6 din planurile de soluționare din 12 august 2008 („dezbaterile internaționale de la Geneva”) și măsurile de punere în aplicare din 8 septembrie 2008, inclusiv acorduri de securitate și stabilitate în regiune; chestiunea refugiaților și a persoanelor strămutate în interiorul țării, pe baza principiilor recunoscute la nivel internațional, precum și orice alt subiect care întrunește acordul comun al părților;

                           (ii)

                           contribuția la definirea poziției Uniunii și reprezentarea acesteia la nivel de RSUE în cadrul negocierilor menționate la punctul (i); precum și

                           (iii)

                           facilitarea punerii în aplicare a planurilor de soluționare din 12 august 2008, precum și a măsurilor de punere în aplicare din 8 septembrie 2008.

               (e)

               facilitarea elaborării și punerii în aplicare a unor măsuri de consolidare a încrederii;

               (f)

               acordarea de asistență, după caz, pentru pregătirea contribuțiilor Uniunii la punerea în aplicare a unei eventuale soluționări a conflictului;

               (g)

               intensificarea dialogului Uniunii cu principalii actori interesați în ceea ce privește regiunea;

               (h)

               asistența acordată Uniunii privind dezvoltarea în continuare a unei politici cuprinzătoare cu privire la Caucazul de Sud;

               (i)

               în cadrul activităților prevăzute de prezentul articol, contribuția la punerea în aplicare a politicii UE privind drepturile omului și a orientărilor UE privind drepturile omului, în special în ceea ce privește copiii și femeile din zonele afectate de conflict, mai ales prin monitorizarea și abordarea evoluțiilor în acest sens.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   Comitetul politic și de securitate (COPS) menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE acționează în strânsă coordonare cu Serviciul European de Acțiune Externă (SEAE).
   Articolul 5
   Finanțare
   (1)   Valoarea financiară de referință destinată să acopere cheltuielile aferente mandatului RSUE în perioada 1 septembrie 2011 - 30 iunie 2012 este de 1 758 000 EUR.
   (2)   Cheltuielile finanțate din suma menționată la alineatul (1) sunt eligibile începând cu 1 septembrie 2011. Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului RSUE și ale mijloacelor financiare puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice specifice, conform mandatului. RSUE informează în mod prompt Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile UE sau SEAE pot, de asemenea, să fie repartizați pe lângă RSUE. Personalul internațional contractat este format din resortisanți ai unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări a misiunii RSUE, precum și a membrilor personalului RSUE se stabilesc împreună cu partea-gazdă sau părțile-gazdă, după caz. Statele membre și Comisia oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei acestuia respectă principiile și standardele minime de securitate stabilite prin Decizia 2001/292/UE a Consiliului din 31 martie 2011 privind normele de securitate pentru protecția informațiilor UE clasificate (3).
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii în regiune și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului RSUE și condițiilor de securitate din regiunea geografică pentru care este responsabil, pentru a asigura securitatea întregului personal aflat sub directa autoritate a RSUE, în special prin:

               (a)

               elaborarea unui plan de securitate specific misiunii, care include măsuri de securitate fizice, organizaționale și procedurale specifice misiunii, realizând gestionarea deplasării personalului în condiții de siguranță către zona de misiune și în interiorul acesteia, precum și gestionarea incidentelor de securitate și prevăzând un plan de urgență și un plan de evacuare a misiunii;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei de misiune;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona de misiune sau după aceasta, la cursuri adecvate de instruire în domeniul securității, pe baza clasificărilor de risc atribuite zonei de misiune.

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul rapoartelor intermediare și al celor de executare a mandatului.

         Articolul 11
   Raportare
   RSUE prezintă COPS și ÎR, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele scrise periodice sunt difuzate prin rețeaua COREU. La recomandarea COPS sau a ÎR, RSUE poate prezenta rapoarte Consiliului Afaceri Externe.
   Articolul 12
   Coordonare
   (1)   RSUE promovează coordonarea politică globală a Uniunii și contribuie la garantarea faptului că toate instrumentele Uniunii de pe teren sunt angajate în mod coerent în vederea realizării obiectivelor de politică ale Uniunii. Activitățile RSUE se coordonează cu cele ale Comisiei. RSUE informează periodic misiunile statelor membre și delegațiile Uniunii.
   (2)   Pe teren se menține o strânsă legătură cu șefii delegațiilor Uniunii și cu șefii de misiune ai statelor membre. Aceștia depun toate eforturile pentru a-l sprijini pe RSUE în executarea mandatului. În strânsă cooperare cu șeful delegației Uniunii în Georgia, RSUE furnizează orientări politice locale șefului Misiunii de monitorizare în Georgia a Uniunii Europene (EUMM Georgia). RSUE și comandantul operației civile pentru EUMM Georgia se consultă în funcție de necesități. RSUE stabilește, de asemenea, contacte cu alți actori internaționali și regionali de pe teren.
   Articolul 13
   Reexaminare
   Punerea în aplicare a prezentei decizii și coerența acesteia cu alte contribuții ale Uniunii în regiune se reexaminează în mod periodic. RSUE prezintă Consiliului, ÎR și Comisiei, până la sfârșitul lunii ianuarie 2012, un raport privind progresele înregistrate și, la sfârșitul mandatului RSUE, un raport cuprinzător privind executarea mandatului.
   Articolul 14
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 25 august 2011.

            Pentru Consiliu

            Președintele

         M. DOWGIELEWICZ

      (1)  JO L 49, 21.2.2006, p. 14.

      (2)  JO L 259, 27.9.2008, p. 16.

      (3)  JO L 141, 27.5.2011, p. 17.